钦定古今图书集成/明伦汇编/官常典/第618卷 > 郑宣化
## 钦定古今图书集成/明伦汇编/官常典/第618卷 > 郑宣化

按《明外史》本传：“宣化，字行义，南京人。嘉靖四十四年
擢第，授袁州推官。才猷通敏，善决狱。他郡有事，上官
常属之。如讯南赣三巢俘馘，判丰城、清江二县地界，
均丰城浮粮数千石，并为一方所称。两台交荐，稍迁
南京营缮主事，分司芜湖。所榷竹木税，俾县封识，而
己无所私。大为尚书林云同所器。历南京车驾郎中”，
均军卫船役籍，记船马银羡馀。后人守为《絜令》，移验
封、考功二司，并在南京。万历初，连丁内外艰。服阕，起
武选郎中。吏部侍郎王篆以附张居正权倾一时，其
甥先世以百户冒袭副千户，特核罢之。居正出片纸
有所私于锦衣宣化，面陈不可。居正怒而起，亟前止
之，毕其词乃退。宣化积资久，不当守郡，以忤此两人，
乃出为邵武知府。与军民裁阔狭，条所患苦而更张
之，政声大起。巡抚劳堪重其才，拟荐之。会堪恶建宁
令，诬劾以赃罪，宣化与力争，堪怒，竟斥令而并罢。荐
后赵可怀代堪，命州县行保甲，练士卒，讲求销变弭
乱之策。宣化雅恶世之具文希指者，特上书止之，而
备陈所辖四邑险易状，且曰：“凡吾所为兴学育才、富
民足兵者，皆销变弭乱之本，非若他人徒以空文应上令也。”居二年，无疾遽卒。士民咸罢市吊哭，家贫不
能返柩，众赙之，乃得归。建清真祠祀焉。